Min frowe dú wil lonen mir
Min frowe dú wil lonen mir·
der ich so vil gedienet han·
des svlt ir alle danken ir·
si hat so wol zemir getan·
si wil dc ich ir wende den rin·
dc er fúr kobelenze iht ge·
so wil si tv̊n den willen min·
mag ir bringen von dem se·
des grienes da dv́ sv̄ne vf get·
zereste so wil si mich wern·
ein sterne da bi nahe stet·
des wil si von mir niht enbern·
Ich han den mv̊t·
swc si mir tůt·
dc sol mich alles dunken gv̊t·
si hat sich wol an mir behůt dú reine·
 svnder got alleine·
so weis die frowen nieman die ich da meine·
Ich mv̊s den manen sinen schin·
benemen sol ch si behaben·
so lonet mir dú frowe min·
mag ich die werlt alvmbe graben·
meht ich gefliegen als ein star·
so tete dú liebe des ich ger·
vnd hohe sweiben als ein ar·
vnde ich zemale tvsent sper·
zertete als min her gamvret·
vor Camvoleis mit richer iost·
so tete dú frowe mine bet·
svs mv̊s ich haben hohe kost·
Ich han den mv̊t·
swc si mir tůt·
dc sol mich alles dunken gv̊t·
si hat sich wol an mir behůt dú reine·
svnder got alleine·
so weis die frowen nieman die ich da meine·

Si giht mvge ich der elbe ir flus·
benemen so tv̊ si mir wol·
dar zv̊ der tv̊nowe irn dvs·
ir herze ist ganzer tvgende vol·
den salamander mv̊s ich ir·
bringen vs dem fúre her·
so wil dú liebe lonen mir·
vnd tv̊t ze mir des ich da ger·
mag ich den regen vnd den sne·
erwenden des hoͤre ich si iehen·
dar zv̊ den svmer vnd den kle·
so mag mir lieb von ir geschehen·
Ich han den mv̊t·
swc si mir tůt·
dc sol mich alles dunken gv̊t·
si hat sich wol an mir behůt dú reine·
svnder got alleine·
so weis die frowen nieman die ich da meine·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse